Der var gratis pølser, øl og sodavand samt opvisning fra nogle af de bedste danske skatere i form af skateboardholdet 'The Boss'. Omkring 150 lokale var mødt frem til indvielsen af Vester Hassings nye skatepark, og mange børn og unge har ventet med længsel på at kunne tage banen i brug. - Jeg har glædet mig rigtig meget, for det er ligesom at komme i en slikbutik og vælge alt det, man kan. Det er en fed bane, og vi har glædet os i mange år til at kunne køre på den - også i frikvartererne i skolen, siger Nicolas Nielsen. Skateparken er 750 kvadratmeter stor og har kostet omkring 1,5 millioner kroner. Alle pengene er indsamlet via forskellige fonde, og så har lokale virksomheder i området bidraget med enten materialer eller arbejdskraft. - Det er et nyt samlingssted for byen - vi kan se allerede, at hvis solen skinner, så er der tæt på 30 unger og forældre heroppe, så det er byens nye samlingspunkt, lyder det fra Mikael Ivan Vinther Christensen, der er formand i den nystartede skateklub VHG Skateklub. Se indslaget fra den nye skatepark her: Ikke ny i sporten Det er en gruppe voksne, der for små 25 år siden selv gik i skateklub i Vester Hassing, der har taget initiativ til den nye bane og den nye forening. - Skatekulturen er en, hvor man mødes på tværs af aldersgrupper, får nogle venskaber og passer på hinanden og faciliteterne. Og så er klubben også startet for, at der er nogle voksne heroppe, der har forstand på det og kan skubbe de nye lidt i gang, forklarer Mikael Ivan Vinther Christensen. Og flere af de unge glæder sig da også til at starte i den nye klub. - Jeg går rigtig meget op i at skate, og jeg vil gerne blive god og lave opvisninger, som de gjorde her før, fortæller Nicklas Hjorth, der sammen med flere andre unge starter i VHG Skateklub på onsdag. Har ventet længe Idéen om den nye skatepark har været længe undervejs, så byens børn og unge glæder sig over endelig at kunne boltre sig på området. - Jeg synes, det er super fedt, for før havde vi ikke en ordentlig skatebane - den var lavet af træ, og var den våd, kunne man slet ikke køre på den. Så jeg synes, det er fedt, der er kommet en stor bane, hvor vi alle kan køre, siger Gustav Kikkenborg. Flere unge er tidligere kørt til nabobyen Gandrup for at stå på skateboard, men det er slut nu. - Jeg er mega glad for, at den er kommet, og at vi har fået sådan en stor bane. Og så er det bare nemmere at køre herop i stedet for at plage forældrene om et lift til Gandrup, lyder det fra Nicklas Hjorth.

Referat:
Efter to et halvt års forarbejde blev den nye skatepark i Vester Hassing i dag indviet.